open-index/open-wikipedia-markdown huggingface dataset:
אינסומניום

**אינסומניום** (בשפת המקור: **Insomnium**) היא להקת דת' מטאל מלודי מיואנסו, פינלנד. סגנונם מושפע מסגנון הדום מטאל, שמתבטא בשירים על צער, טבע ואבל. חברי הלהקה משלבים גם אלמנטים ממוזיקת הפרוגרסיב מטאל.

שמה של הלהקה, אינסומניום, הוא מילה בלטינית הקשורה בחלומות, עם פרשנויות שונות למשמעות שלה: פנטזיה, עוררות, חזון או סיוט. אין קשר בין שם הלהקה לבין נדודי שינה (אינסומניה).

הלהקה פיתחה לאורך השנים את סגנון המוזיקה שלה. המלודיות בשיריה מתבטאות במלנכוליה גבוהה (עצבות), והסאונד הכללי שלהם יותר אפל מלהקות דת' מטאל אחרות, אם כי לא נחשב "דומי" או איטי מספיק על מנת להיחשב לדת'-דום.

האלבום השביעי שלהם, Winter's Gate, הוא אלבום קונספט. האלבום מורכב מרצועה אחת אפית בת 40 דקות, ונאמר שהוא עוסק ב"קבוצה של ויקינגים שיצאה למצוא אי אגדי ממערב לאירלנד, למרות החורף הבוגדני שמתקרב". אלבום זה התבסס על הסיפור הקצר מאת חבר הלהקה נילו, "שער החורף", או "Talven Portti" בפינית המקורית. סיפור זה זכה או היה מועמד לפרסים פיניים רבים. גם האלבום התשיעי של הלהקה, Anno 1696, הוא אלבום קונספט המבוסס על סיפור קצר אחר מאת נילו.

## חברי הלהקה
* נילו סאוואנן - שירה, באס (1997-היום)
* וילה פרימן - גיטרה (1997-היום), שירה (נקי) (2011-היום)
* מרקוס הירווונן - תופים (1997-היום)
* מרקוס ונאלה - גיטרה (2011-היום)

### חברים לשעבר
* טאפני פסונן - תופים (1997), גיטרה (1998-1997)
* טימו פארטנן - גיטרה (2001-1998)
* וילה ואני - גיטרה (2011-2001)
* יאני לימטיינן - גיטרה, שירה (נקי) (2024-2019)
## דיסקוגרפיה

## קישורים חיצוניים

* 

## הערות שוליים

קטגוריה:להקות דת' מטאל
קטגוריה:להקות פיניות
קטגוריה:חמישיות מוזיקליות
קטגוריה:להקות שהוקמו בשנת 1997
סופת אש

[שמאל|ממוזער|250px|סופת אש ב[הפארק הלאומי ילוסטון|פארק הלאומי ילוסטון, 1988]]
[250px|ממוזער|מרכז העיר [טוקיו נשרף עד לעפר לאחר ההפצצות וסופת האש שהגיעה בעקבותיהן במהלך מלחמת העולם השנייה.]]
**סופת אש** היא שרפה עזה והרסנית היוצרת ומשמרת מערכת רוחות משלה. לרוב מדובר בתופעה טבעית המתרחשת בעת שרפות יער או שריפות גדולות אחרות בשטח פתוח. סופות אש יכולות להיווצר באופן מכוון ומלאכותי באמצעות הפצצות, דוגמת ההפצצות במלחמת העולם השנייה על טוקיו ועל דרזדן. סופות אלו הרסניות ביותר וקשה מאוד להשתלט עליהן. 

## תהליך היווצרות סופת אש
סופת אש נוצרת כאשר לחלל שנוצר מזרם האוויר החם העולה מהשרפה נשאב אוויר מהסביבה. הרוחות הנושבות לתוך מוקד האש מזינות אותה בחמצן ומלבות אותה. מערבולות האוויר הנוצרות גורמות לשינויֵי כיוון חריפים של הרוחות. מערבולות האוויר עשויות ליצור מערבולות אש, מעין עלעולי חול של אש העשויים לנוע לכיוונים שונים. עוצמת מערבולות האש יכולה להגיע לממדים של סופה ולגרום לסופות טורנדו.

הרוחות הנושבות למוקד האש מלבות את האש ומעצימות אותה. חום עז קורן מהאש וגורם להצתה של חומרים דליקים הרחוקים מהאש עצמה. בעירת החומרים מוסיפה לעוצמתה של סופת האש ומגדילה את שטח השפעתה. הרוחות עלולות לשאוב אל תוך האש אנשים וחפצים שם הם נשרפים כליל. אנשים מחוץ לבעירה עצמה עלולים למות מחוסר בחמצן שכן הבעירה מכלה את החמצן באוויר. סופת האש מכלה כל חומר דליק ושוככת רק לאחר שלא נותרים עוד חומרים לבעירה.

## קישורים חיצוניים

* 

* 

* 

קטגוריה:אש
קטגוריה:אסונות טבע
תזמורת קולון

**תזמורת קולון** (בצרפתית: **Concerts Colonne**) היא תזמורת סימפונית צרפתית שמקום מושבה בפריז. את התזמורת ייסד בשנת 1873 הכנר והמנצח אדואר קולון.

## תולדות התזמורת

כאשר קולון כיהן כמנהל תזמורת האופרה של פריז, הזמינו המו"ל ז'ורז' הרטמן לנהל סדרה של קונצרטים פופולריים, שארגן תחת השם "קונצרטים לאומיים" במרץ 1873. על אף הצלחתם הראשונית הגדולה של הקונצרטים, נאלץ הרטמן לפרוש מן המפעל בשל הנטל הכספי הכבד שהטילו עליו.  

בשלב זה החליט קולון להקים תזמורת משלו, Association artistique des Concerts Colonne שתשכון בתיאטרון דו שאטלה. התזמורת קמה בנובמבר 1873 ושמה דגש מיוחד על מוזיקה עכשווית של אותם ימים (סן-סנס, מאסנה, שרפנטייה, פורה, ד'אנדי, דביסי, ראוול, וידור, דיקא ושברייה). לצד מלחינים אלה הופיעו בתוכניות וגנר וריכרד שטראוס, וקולון השיב לחיים יצירות של ברליוז, כמו "קללת פאוסט", שבוצעה 172 פעמים עד מלחמת העולם הראשונה. 

מאהלר, צ'ייקובסקי, דביסי, גריג, ריכרד שטראוס ופרוקופייב ניצחו במשך השנים על התזמורת בביצוע יצירותיהם.

גם לאחר פרישת מייסדה, המשיכה התזמורת לתמוך במוזיקה חדישה, ועונת 1923-24 כללה 22 ביצועי בכורה.

המנהל המוזיקלי הנוכחי, לורן פטיז'יראר, מכהן בתפקידו מאז שנת 2004. בשנת 2007 חודש החוזה שלו עד שנת 2014.

## מנהלים מוזיקליים

* אדואר קולון (1873-1910)
* גבריאל פיירנה (1910-1932)
* פול פאריי (1932-1956)
* שארל מינש (1956-1958)
* פייר דברו (1958-1992)
* אנטונלו אלמנדי 1992-1997)
* לורן פטיז'יראר (מ-2004 - )

## קישורים חיצוניים

* 


* Association artistique des Concerts Colonne


## הערות שוליים

קולון
קולון
מחילה (משפט עברי)

במשפט העברי, **מחילה** היא מעשה קנייני השייך לסוגת הקניינים הנעשים על ידי סילוק בעלות ותביעה משפטית, שהם הפקר, ייאוש, וסילוק, ויש הסוברים שהיא עצמה מדין סילוק.

## חלות הקנין
בניגוד לשאר הקניינים שנעשים על ידי פעולה חיובית של גמירות דעת, הייאוש ומחילה נעשית על ידי **שלילת** והסחת דעת גמורה מהחוב.

הראשונים נחלקו האם המחילה נעשית על ידי מעשה קניין או שמא די באמירה.

## מחילה בטעות
כמו ייאוש, חלות המחילה נעשית בקלות יותר מקניינים אחרים, ולכן לפי שיטת רש"י, הריב"ש וראשונים נוספים גם מחילה בטעות היא מחילה. ההסבר לכך הוא שכן בקניין זה אין דרושה דעתו של האדם שעל כך תיתכן טענת טעות האומרת שדעתו של האדם לא הייתה קיימת באופן זה, אלא המחילה היא דווקא שלילת דעתו של האדם, ולכן לא שייכת בה טענת טעות.

הגמרא בבבא מציעא אומרת – לפי פירושו של רש"י – כי אדם המקנה לחברו דבר שלא בא לעולם, למשל: פירות של עץ שעדיין לא צמחו, ואותו מקנה טעה וחשב כי הדבר נקנה, וכאשר צמחו הפירות אכל הקונה את פירותיהם, אין המוכר יכול לתבוע את הפירות כאשר יתברר לו כי הקניין היה בטעות, שכן הוא מחל על הפירות, על אף שהמחילה הייתה בטעות.

התוספות חלוק על רש"י בפירוש הגמרא, מכוח שורה של ראיות: רב נחמן פוסק שמחילה בטעות אינה מחילה, במסכת בבא מציעא הגמרא מניחה כי שומא בטעות אינה חלה, במסכת נזיר אומרת הגמרא בשם בית הלל שהקדש בטעות אינו הקדש, במסכת גיטין אומרת הגמרא ש"כל קנין בטעות חוזר".

## קישורים חיצוניים
*  (מתוך ספרו של אחיקם קשת קובץ יסודות וחקירות השלם)
* 
* מאמרים בעניין מחילה באתר "ספריית אסיף" 
* הרב אריה שטרן, מחילה בטעות, ערוץ מאיר 
* הרב דוד לחובר, מחילה בטעות, ערוץ הידברות 
* הרב ישועה רטבי, סיכום מקיף על דיני מחילה, באתר בית הדין לענייני ממונות שעל-יד הישיבה הגבוהה מצפה יריחו
* שמואל שמעוני, בבא מציעא דף סז - מחילה בטעות, באתר ישיבת הר עציון
* ד"ר ברוך כהנא, מחילת חובות במשפט העברי, ירושלים תשפ"ד
* ד"ר ברוך כהנא, מחילת תנאי, בסדרת "חוק לישראל", הוצאת "מורשת המשפט בישראל", ירושלים תשס"ד-2004

## הערות שוליים

קטגוריה:משפט עברי
החפרפרת (תוכנית טלוויזיה)

**החפרפרת** הייתה תוכנית מציאות ישראלית ששודרה בערוץ 2 במסגרת שידורי קשת, בחורף 2001, על פי פורמט בלגי מצליח ששודר ברחבי העולם בשם "The Mole". התוכנית הונחתה על ידי איתי אנגל.

בתוכנית התמודדו עשרה משתתפים, כאשר ביניהם פעלה "חפרפרת" אחת, שתפקידה היה לשבש ולהכשיל את האחרים במשימות שהוטלו עליהם. בסוף כל פרק נדרשו המשתתפים לענות על שאלון הנוגע לזהות החפרפרת והמתמודד שהפגין את הידע המועט ביותר אודות זהותה - הודח.

בסוף העונה הראשונה (והיחידה) ניצח המתחרה עודד גרובר - היום איש תקשורת - שזכה בפרס של מאה ועשרים אלף ש"ח והיה האחרון שנשאר.

למרות השקעה כספית ניכרת (על פי הערכות - כ-150 אלף דולר לפרק), קיבלה הסדרה ביקורות פושרות ורייטינג נמוך, מה שהביא להפסקתה לאחר עונה אחת.

## תגובות וביקורות
מיכל קדוש ממעריב טענה שהסדרה הקדימה את זמנה ב-15 שנה, לעומת הגרסה האמריקאית ש"עובדת כמו קסם".

## קישורים חיצוניים
* 

*  - ריאיון עם החפרפרת
*  - ביקורת
* 

## הערות שוליים

קטגוריה:תוכניות מציאות ישראליות
קטגוריה:תוכניות טלוויזיה ישראליות שעלו לשידור בשנות ה-2000
קטגוריה:ערוץ 2: תוכניות וסדרות
קטגוריה:קשת: תוכניות וסדרות
קטגוריה:תוכניות טלוויזיה ישראליות מבוססות על פורמט בלגי
סילוק (משפט עברי)

**סילוק** הוא מונח במשפט העברי שמשמעותו מעין מעשה קנייני המביא לביטול בעלות ותביעה משפטית. מעשי קניין בסוגה זו הם: הפקר, ייאוש, ומחילה.

## מהות הקניין
קניין הסילוק נעשה על ידי כך שהאדם העתיד לקבל נכסים כל שהם, מסלק את עצמו מלזכות בחפץ. אחת מהדוגמאות הנפוצות הוא בעל הכותב לאשתו בעודה ארוסה, שלא יזכה בנכסי מלוג שלה ומפירותיהם הזכאים לו על פי תקנת חכמים.

הרשב"א מבהיר, כי יורש אינו יכול לסלק את עצמו מדיני הירושה, שכן הסילוק תקף רק אם הוא התבצע עוד לפני שהקונה זכה בכח לזכות בנכסים, אבל במקרה של היורש, זכותו של היורש בכוח כבר תקפה משעה שנולד, והירושה בפועל היא מכוח זכות הירושה שלו.

## סילוק מדבר שלא בעולם
לפי שיטת הרמב"ן, יכול אדם לסלק את עצמו גם מנכסים הנחשבים כ"דברים שלא באו לעולם" מכיוון שהאישה עדיין לא זכתה בהם, ולכן בעל יכול לסלק את עצמו מנכסי אשתו, גם מנכסים שעדיין לא נפלו לרשותה. הוא  מביא את דברי הירושלמי המסתפק בדבר, ואת דבריו של רבי זעירא המשיב כי . לפי הסבר הרמב"ן, ניתן לסלק את עצמו מדבר שלא בעולם, אלא שלפי שיטת רבי זעירא, לאדם יש כח זכייה הנקרא "ידו כידה" המזכה אותו גם בנכסים שעדיין לא באו לרשותו, ולכן אין הוא יכול לסלק את עצמו. לעומת זאת, הרשב"א סבור שמשמעות דברי הירושלמי היא שאין אדם יכול לסלק את עצמו מדבר שלא בא לעולם.

## מהות הסילוק
רבי אלחנן וסרמן חוקר, האם הסילוק הוא מהכוח הנותן לו לאדם זכות לקנות, או מהנכסים עצמם. לפי זה הוא מסביר, שהרמב"ן והרשב"א הסבורים שיורש אינו יכול לסלק את עצמו מנכסים כיון שכבר יש לו את כוח הזכייה, סבורים כצד הראשון, אבל הרמב"ם נותן טעם אחר, ומסביר שנאמר ביורש "חוקת משפט" האומר כי לא ניתן לסלק את עצמו מדין זה, ומכאן שהרמב"ם סובר כצד השני, שהסילוק הוא מהנכסים.

### סילוק מחלק מהנכסים
הרמב"ם פוסק כי ניתן לסלק את עצמו מחלק מהנכסים, ומכאן מוכיח הרב וסרמן, שהסילוק הוא מהנכסים עצמם, ולא מדין ה"נכסי מלוג" של הבעל, שלו היה הדבר סילוק מכח הבעל, לא היה יכול לסלק את עצמו לחצאין.

### סילוק בעודה ארוסה או בעודה נשואה
בכך הוא מסביר גם את ספקו של הירושלמי, המסתפק האם אדם יכול לסלק את עצמו מנכסים שיקבל לאחר הנישואין. אם הירושלמי הוא על נידון של אישה ארוסה, יש להוכיח מדבריו שהסילוק הוא מהנכסים עצמם, שלו היה הסילוק מדיני הבעל, לא שייך לומר שהיא תחול רק על נכסים שבאו לעולם. ואם הספק בירושלמי מדובר לאחר הנישואין, יש לומר שבזה עצמו הסתפק הירושלמי, האם הסילוק הוא מהנכסים עצמם או מדיני הבעל.

## הערות שוליים

קטגוריה:משפט עברי: קניינים
פטי שיהאן

**פטי שיהאן** (באנגלית: **Patty Sheehan**; נולדה ב-27 באוקטובר 1956) היא שחקנית גולף אמריקאית מקצוענית. היא נעשתה חברה בהתאחדות הגולף המקצוענית לנשים (LPGA) ב-1980 וזכתה בשש אליפויות מייג'ור וב-35 תחרויות LPGA בסך הכול. היא חברה בהיכל התהילה של הגולף.

## קריירה כחובבנית
שיהאן נולדה במידלסברי, ורמונט. היא למדה בבית הספר התיכון ארל ווסטר ברינו, נבדה. היא זכתה בשלוש אליפויות תיכון בנבדה (1974-1972), שלוש אליפויות חובבים של מדינת נבדה (1978-1975) ושתי אליפויות נשים לחובבים של קליפורניה (1978-1977). היא זכתה במקום השני באליפויות ארצות הברית לנשים לחובבים ב-1979, ואחרי כן הייתה אלופת הקולג'ים הלאומית של AIAW (שקדמה ל־NCAA) היא השיגה תוצאה של 0–4 כחברת נבחרת גביע קרטיס של ארצות הברית ב-1980. היא למדה באוניברסיטת נבדה ובאוניברסיטת מדינת סן חוזה.

## קריירה כמקצוענית

שיהאן נהפכה למקצוענית והצטרפה להתאחדות הגולף המקצוענית לנשים (LPGA) ב-1980. היא נבחרה לשחקנית החדשה המבטיחה של השנה ב-1981 בד בבד עם ניצחונה המקצועני הראשון בתחרות מזדה קלאסיק יפן. היא זכתה בארבע אליפויות גם ב-1983 וגם ב-1984, וזכתה באליפות LPGA בשתי העונות. היא נבחרה לשחקנית השנה של ה־LPGA ב-1983 והוכתרה כאחת מהאתלטים הבודדים שנבחרו בידי ספורטס אילוסטרייטד לספורטאי השנה של ספורטס אילוסטרייטד, היה זה ב-1987.

שיהאן פתחה את שנות התשעים עם חמישה ניצחונות ב-1990. היא זכתה באליפות הנשים הפתוחה של ארצות הברית ב-1992 וב-1994, ובאליפות מזדה LPGA ב-1995, ובנביסקו דינה שור (כיום נודעת כאליפות קראפט נביסקו) ב-1996. היה זה ניצחונה האחרון ב־LPGA. היא הוכנסה להיכל התהילה של ה-LPGA ב-1993 אחרי שהשיגה 30 ניצחונות בתחרויות. היא הייתה בין עשר השחקניות שגרפו את השכר הגבוה ביותר מדי שנה בין 1982 ל-1993.

שיהאן שיחקה בנבחרת גביע סולהיים של ארצות הברית חמש פעמים (1990, 1992, 1994, 1996, 2002) והייתה קפטן הנבחרת ב-2003.

שיהאן הייתה השחקנית הראשונה ב-LPGA שהצהירה פומבית שהיא לסבית.

לשיהאן ולבת זוגה רבקה גסטון יש שני ילדים מאומצים.

## קישורים חיצוניים

* דיוקן באתר הרשמי של התאחדות הגולף המקצוענית לנשים (LPGA)
* ביוגרפית שחקנית באתר LPGA
* ביוגרפיה של פטי שיהאן
* 

## הערות שוליים

קטגוריה:אמריקאים ילידי ורמונט
קטגוריה:ספורטאים להט"בים אמריקאים
קטגוריה:חברי היכל התהילה הלאומי לספורט גאה
קטגוריה:שחקניות גולף אמריקאיות
קטגוריה:ורמונט: ספורטאים
קטגוריה:אמריקאיות שנולדו ב-1956
קטגוריה:אמריקאים שנולדו ב-1956
שם טוב אבן שם טוב (הראשון)

**שם טוב אבן שם טוב** (1390 – ה'ק"ץ, 1430) היה מקובל וראש ישיבה בספרד בתחילת המאה ה-15. 

## התנגדותו ללימוד הפילוסופיה
חיבורו המפורסם הוא **ספר האמונות**, בו יצא כנגד אלו שרצו לבסס את האמונה על פילוסופיה ומחקר, כחלק מפולמוס הרבנים אודות לימוד הפילוסופיה. לדעתו, נטיית בני דורו לצדדים אלו על חשבון הקבלה והאמונה התמימה הם אלו שגרמו לכך שלא יכלו לעמוד בגזירות השמד (גזירות קנ"א) והמירו את דתם. בספרו הוא יוצא גם כנגד הרמב"ם, ראב"ע והרלב"ג ומבסס את מסורת תורת הקבלה. 

רבי משה אלשקר שחי כמאה שנה אחריו השיב להתקפתו על הרמב"ם בתשובה ארוכה שאף הודפסה בנפרד בפירארה בשנת שי"ז. 

בניגוד אליו, שני בניו, רבי יוסף אבן שם טוב ורבי יצחק אבן שם טוב, ונכדו, רבי שם טוב אבן שם טוב (השני) עסקו בפילוסופיה והיו מתומכיו של הרמב"ם. רבי יצחק ורבי שם טוב (השני) אף כתבו פירושים לחיבורו הפילוסופי של הרמב"ם "מורה נבוכים".

## חיבוריו
מלבד ספר האמונות, נראה שחיבר ספרים קבליים נוספים, בהם פירוש על תורת הספירות שחלק ממנו נשתמר בכתב יד. 

בשנת תשע"ח 2018 הודפסו מחדש במהדורה מנוקדת שני הספרים "ספר האמונות" וספר "תורת הספירות" מכתב יד, בהוצאת "נזר שרגא", בתוך ספר הנקרא "עמודי הקבלה" כרך א'. 

כמו כן הדפיס הרב אברהם אירגאס את ספר האמונות מנוקד עם ביאור בשם "מקור התבונה".

## קישורים חיצוניים
* 
* 

## ספריו
* 
*
*ספר האמונות, סריקה מלאה של הספר במאגר הספרייה הלאומית

## הערות שוליים

קטגוריה:סופרים יהודים ספרדים
קטגוריה:פילוסופים יהודים ספרדים
קטגוריה:אנשי חינוך יהודים ספרדים
קטגוריה:מקובלים
קטגוריה:פולמוס לימוד הפילוסופיה
קטגוריה:יהודי ספרד במאה ה-14
קטגוריה:יהודי ספרד במאה ה-15
קטגוריה:ילידי 1390
קטגוריה:נפטרים ב-1440
אבן שם טוב

**אבן שם טוב** הוא שמה של משפחת רבנים שפעלה בספרד במאה ה-15

קטגוריה:שמות משפחה ביהדות ספרד ופורטוגל
לופטהנזה קרגו

ממוזער|שמאל|250px|בואינג 777F של החברה
**לופטהנזה קרגו** (בגרמנית: **Lufthansa Cargo**) היא חברת תעופה גרמנית המפעילה טיסות מטען ל-39 יעדים ב-23 מדינות.

החברה היא חברת בת של לופטהנזה, ובניגוד לרוב חברות המטען, ללופטהנזה קרגו קוד ICAO ואות קריאה שונים מחברת האם שלה.

## תולדות החברה
החברה נוסדה ביולי 1994, לאחר החלטה שהתקבלה בהנהלת לופטהנזה, לפצל את חטיבת המטענים מחברת התעופה עצמה.
בשנת 1998 פתחה משרדים באטלנטה שבארצות הברית, שמשמשים גם את פעילותה בקנדה ומקסיקו.
בשנת 2004 הקימה החברה יחד עם חברת DHL חברת מטענים משותפת בשם AeroLogic, לחברה החדשה 8 מטוסי בואינג 777F.
בסוף שנת 2007 אסרה ממשלת רוסיה על החברה לעבור במרחב האווירי שלה, כתוצאה מכך העבירה החברה את פעילותה באזור לקזחסטן.
החברה מפעילה 4 טיסות מטען שבועיות בין פרנקפורט לנמל התעופה בן-גוריון. שלוש מהטיסות עוברות דרך איסטנבול. הטיסות מבוצעות במטוסי MD11.

החברה הניבה הכנסות של יותר מ-2.7 מיליארד אירו ורווח של 268 מיליון יורו בשנת 2018, התוצאה השנייה בגובהה בתולדות לופטהנזה, על רקע תוכנית הפחתת העלויות שלה, שיפורים בחברות בנות ו עליות בשיעורי הובלה אווירית. בהשוואה לשנת 2017, ההכנסות היו גבוהות ב-7%, בעוד שהתשואה לכל טון מטען הובלה עלתה ב-7%.

בדצמבר 2025 הודיעה החברה על הטלת אמברגו על כלל המטענים הצבאיים והביטחוניים לישראל.

## צי המטוסים
צי המטוסים של החברה נכון לנובמבר 2021:

## תאונות ותקריות
*ב-13 בספטמבר 2009 נפגע מטוס של החברה במהלך הנחיתה בנמל התעופה הבינלאומי של מקסיקו סיטי.
*ב-27 ביולי 2010 התרסקה טיסה 8460 של החברה במהלך הנחיתה בריאד, שני הטייסים נהרגו.

## קישורים חיצוניים

* 

* תמונות מטוסי החברה באתר "JetPhotos"

## הערות שוליים

קטגוריה:חברות תעופה גרמניות
קטגוריה:חברות תעופה למטענים
קרגו
מקדונל דאגלס MD-12

**מקדונל דאגלס MD-12** (באנגלית: **McDonnell Douglas MD-12**) היה קוד התכנון למטוס נוסעים רחב גוף דו קומתי שתוכנן על ידי מקדונל דאגלס בשנת 1990. לחברה לא היו משאבים מספיקים לפיתוח מטוס כה גדול והפרויקט בוטל.

## פיתוח
תכנון המטוס החל בשנת 1990, והוא היה אמור להתחרות בבואינג 747. בנובמבר 1991 חתמה מקדונל דאגלס עם שתי חברות על שותפות בפיתוח המטוס, ובאפריל 1992 פורסמו תוכניות המטוס.

למטוס היו יתרונות רבים על המטוס המוביל באותה התקופה, ה-747, בהם: שתי קומות מלאות (בבואינג 747 הקומה השנייה ממוקמת בשליש הקדמי בלבד), טווח טיסה גדול יותר, ומשקל המראה מרבי גדול יותר.
טיסת הבכורה תוכננה לשנת 1995, ומסירת המטוסים הראשונים לשנת 1997.

בעקבות עלויות הפיתוח הגבוהות, עזבה חברת טאיוואן אירוספייס (Taiwan Aerospace) את הפרויקט, מקדונל דאגלס לא יכלה להתמודד עם העלויות הגבוהות לבדה והיא הודיעה באוקטובר 1996 על ביטול הפרויקט.

בואינג עשתה שימוש ברעיון מאוחר יותר במחקר המטוס New Large Airplane שנועד להחליף את ה-747, אך בסופו של דבר רעיון המטוס הדו-מפלסי יושם באיירבוס.

## ראו גם
* איירבוס A380
* בואינג 747-8
* סוחוי KR-860

## קישורים חיצוניים

*מידע על המטוס (באנגלית)

MD-12
קטגוריה:מטוסי נוסעים אמריקאיים
ביל ניקולסון

**ויליאם אדוארד "ביל" ניקולסון** (באנגלית: Bill Nicholson, 26 בינואר 1919 - 23 באוקטובר 2004) OBE היה שחקן כדורגל, סקאוט ומאמן שהקדיש את חייו למועדון טוטנהאם הוטספר מצפון לונדון. ביל ניקולסון היה אחד השחקנים המשמעותיים באליפות הראשונה של הספרס בשנת 1951.

## קריירה
ביל ניקולסון הצטרף לשורותיה של טוטנהאם הוטספר כשוליה בשנת 1936. במהלך 68 השנים שלאחר מכן הוא שירת את הקבוצה בכל תפקיד מאחראי על הנעליים ועד לנשיא המועדון. במשחקו הראשון כמאמן הקבוצה, ב-11 באוקטובר 1958, התרנגולים ניצחו את אברטון 10-4. זה היה ניצחון השיא של הקבוצה באותו הזמן, וסימן לבאות. הוא הוביל בהצלחה את טוטנהאם לזכייה בתארים שלוש עונות ברצף בראשית שנות ה-60: דאבל בשנת 1961, גביע ה-FA וחצי גמר גביע האלופות ב-1962, וגביע אירופה למחזיקות גביע בשנת 1963. שחקני המפתח של הקבוצה באותן השנים היו דני בלנצ'פלוור, ג'ון וייט, דייב מקאי, קליף ג'ונס, ג'ימי גריבס וטרי מדווין.

אחרי שנת 1964, הסגל שקטף את התארים האחרונים בקבוצה החל להתפורר בעקבות פציעות, העברות והזדקנות. ניקולסון בנה מחדש סגל מצליח נוסף לאחר שהביא לטוטנהאם את אלן גילזין, מייק אינגלנד, אלן מולרי, טרי ונבלס, ג'ו קיניאר וסיריל נואלס. הסגל הזה ניצח את צ'לסי בגמר גביע ה-FA בשנת 1967, וסיים במקום השלישי בליגה.

ניקולסון הוסיף את גביע הפוטבול ליג (1971 ו-1973) וגביע אופ"א בעונת 1971/1972 למאזן הזכיות של טוטנהאם, לפני התפטרותו מתפקיד המאמן בתחילת עונת 1974/1975. התפטרותו של ניקולסון ארעה עקב פתיחת עונה נוראית, ולאחר שזועזע מהמהומות שחוללו אוהדי הקבוצה בגמר גביע אופ"א ברוטרדאם, בו טוטנהאם הפסידה לפיינורד.

ניקולסון זכה ב-8 תארים משמעותיים במהלך תקופת 16 השנים בהן אימן את הקבוצה, שכיום התקופה בה אימן נחשבת לתור הזהב בהיסטוריה של המועדון.

בשנת 2003 נכנס ביל ניקולסון להיכל התהילה של הכדורגל האנגלי בתור מאמן. 

נפטר ב-23 באוקטובר 2004.

## קישורים חיצוניים

קטגוריה:כדורגלני טוטנהאם הוטספר
קטגוריה:כדורגלני נבחרת אנגליה
קטגוריה:כדורגלנים אנגלים
קטגוריה:כדורגלני מונדיאל 1950
קטגוריה:מאמני כדורגל אנגלים
קטגוריה:מאמני טוטנהאם הוטספר
קטגוריה:חברי היכל התהילה של הכדורגל האנגלי
קטגוריה:קצינים במסדר האימפריה הבריטית
קטגוריה:בריטים שנולדו ב-1919
קטגוריה:אנגלים שנפטרו ב-2004
מלון יערות הכרמל

**יערות הכרמל - אחוזת בריאות וספא** (בעבר: "נאות יערות הכרמל") הוא מלון נופש הממוקם בלב פארק הכרמל. בנוסף לשירותי האירוח והמזון מספק המלון גם שירותי טיפוח, ספא, אירוח אירועים וסדנאות. כיום המלון הוא חלק מרשת מלונות "ישרוטל".

בשנת 2012 הצטרף המלון לקבוצת מלונות היוקרה של ישרוטל כחלק ממהלך אסטרטגי של הרשת.

מקור השם "יערות הכרמל" הוא בניסיון התיישבות באזור ורכישת קרקעות משנת 1935 של חברה בשם "חברת כרמל השקעות" שהוקמה לצורך כך. החברה רכשה שטח של 6,000 דונם באזור ושיווקה אותו לקונים. השם שניתן לאזור בתוכניות השונות ובתב"ע היה "יערות הכרמל". הבנייה באזור התעכבה בעקבות החלטת השלטונות לייעד את השטחים להקמת פארק הכרמל. במסגרת המשא ומתן עם הממשלה הצליחה חברת "רסקו", שהשטח היה בבעלותה, לבצע שינוי יעוד של הקרקע להקמת סנטוריום. ההחלטה אושרה בסוף שנת 1968.

המלון הוקם בשנת 1967 באמצעות תקציבים שמקורם בגרמניה, בתכנונו של נחום זולוטוב והיה שייך לארגון יוצאי מרכז אירופה ונוהל בידי חברת רסקו. ייעודו המקורי היה הבראה וטיפול רפואי בניצולי השואה בישראל. המלון נחנך רשמית בסוף אוקטובר 1968. בתחילת 1969 הוחלט לפתוח את המלון גם לנופשים מהציבור הרחב, לאחר שהתפוסה מצד מחלימים על חשבון פיצויים מגרמניה הייתה נמוכה.

בחלוף השנים ועם הירידה במספר ניצולי השואה שעודם בחיים, הוחלט למכור את המתחם ליזם ישראל בן יקר, שהקים את אחוזת הבריאות "יערות הכרמל".

במהלך השרפה בכרמל בדצמבר 2010 ניזוק המלון ופונה מיושביו. המבנה ניצל משריפה הודות למאמצי כיבוי אינטנסיביים, שבשיאם עקרו דחפורי די-9 צבאיים עצים בוערים שניצבו ליד המלון ואיימו להציתו. המלון נפתח מחדש בסוף ינואר 2011.

## קישורים חיצוניים

* דף מלון יערות הכרמל, באתר ישרוטל
* יגאל גרייבר, חלוצים על הכרמל, על ההתיישבות ביערות הכרמל, חיפה -בטאון העמותה לתולדות חיפה, גיליון 17, נובמבר 2019, עמוד 24-15
*  אבשלום קור, באופן מילולי: ברור כמו הכרמל, גלי צה"ל, 10 ביולי 2025

## הערות שוליים

קטגוריה:הכרמל
יערות הכרמל
יערות הכרמל
קטגוריה:מבנים ואתרים שתכנן נחום זולוטוב
קטגוריה:ישראל: מקומות מרפא
קטגוריה:תמיכה בניצולי השואה ושיקומם
טיט

**טִיט** היא מילה המתייחסת למספר סוגי חומרים, בעלי מרקם בוצי, אשר חלקם משמש לבנייה.
גרינוויל

**גרינוויל** (באנגלית: **Greenville**) היא עיר בצפון מדינת קרוליינה הדרומית שבארצות הברית. זוהי העיר השלישית בגודלה במדינה, כאשר נכון לשנת 2020 אוכלוסייתה מונה כ-70,720 תושבים.

## מקור השם
גרינוויל נקראה בתחילה פלזנטבורג (Pleasantburg), אך בשנת 1831 שונה שמה לגרינוויל, ככל הנראה על שמו של גנרל ממלחמת העצמאות האמריקאית, גנרל נתן גרין (Nathanael Greene) או על שמו של אחד מתושביה הראשונים, אייזק גרין (Isaac Green).

## היסטוריה
השטח שעליו שוכנת גרינוויל היה חלק מן האדמות המוגנות של שבטי הצ'רוקי לאחר חוזה פריז, שהביא לסיום מלחמת הצרפתים והאינדיאנים. מתוקף היותו אזור מוגן, לא הורשה האדם הלבן להיכנס אליו, אך מספר משפחות של לבנים כבר התיישבו בגבולותיו וסוחרים לבנים היו עוברים דרכו בקביעות. האדם הלבן הראשון להתיישב בקביעות באזור היה ריצ'רד פיריס, אשר התחתן עם בת שבט הצ'רוקי וקיבל מן השבט מספר חלקות קרקע. במהלך מלחמת העצמאות של ארצות הברית, תמכו אנשי הצ'רוקי בבריטים. בסוף אחד המבצעים בשנת 1776, הסכימו בני הצ'רוקי להסכם דוויט'ס קורנר, בוותרם על שטחים שכוללים את מחוז גרינוויל של היום למדינת קרוליינה הדרומית.

בשנת 1831 שינתה העיר את שמה מפלזנטבורג לגרינוויל, ובפברואר 1869 תוקנה אמנת העיר על ידי האספה הכללית של קרוליינה הדרומית, כך שגרינוויל הפכה מעיירה לעיר. במהלך העשור הראשון של המאה ה-20 נודעה גרינוויל בתור מרכז הטקסטיל של הדרום.

בזמן מלחמת העולם הראשונה שימשה גרינוויל מרכז אימונים למתגייסים חדשים. בעקבות זאת, הוחלט להקים בה את בסיס חיל האוויר "דונלדסון", שנבנה במהלך מלחמת העולם השנייה. הבסיס היה חשוב מאוד לכלכלתה של העיר ושימש עד שנות ה-60 של המאה ה-20 בסיס צבאי, עת הוחזר השטח שעליו הוקם לעיר. במקום הבסיס נבנה אזור עסקים.

במהלך שנות ה-60 של המאה ה-20 היו השחורים באזור נתונים להפרדה גזעית. אחד הביטויים של ההפרדה הגזעית היו ההגבלות שהוטלו על השחורים בשימוש בספרייה העירונית. דבר זה היה אחד המניעים לפעילותו של ג'סי ג'קסון.

בתחילת שנות ה-70 של המאה ה-20 פצח ראש העיר דאז, מקס הלר, במיזם נרחב להחייאת מרכז העיר. הצעד הראשון והחשוב ביותר בתוכניתו היה שיווי מראה של רחובות למרכז. רחובות הוצרו מארבעה נתיבים לשניים, וכן נבנו כיכרות ופארקים ברחבי המרכז. שיפוץ זה של מרכז העיר הוביל להשקעות פרטיות נוספות וצמיחה ברחבי העיר. 70 מיליון דולר הושקעו בשיפוץ פארק פולס, שעל גדות נהר רידי ובבניית גשר תלוי להולכי רגל המשקיף על מפלי הנהר.

## גאוגרפיה
גרינוויל שוכנת למרגלות הרי האפלצ'ים, במרחקים שווים כמעט בין אטלנטה לשארלוט. שטחה של העיר הוא 67.7 קמ"ר ובה גבעות רבות. בגרינוויל אקלים סובטרופי גשום עם חורפים קצרים ומתונים וקיצים חמים ולחים.

## דמוגרפיה
בגרינוויל יש, נכון לשנת 2014, כ-62 אלף תושבים, מהם 62% לבנים, 32% שחורים, 3% היספנים והשאר מגזעים אחרים. זוהי העיר הגדולה במטרופולין גרינוויל-מולדין-איזלי בו מתגוררים כ-850,965 תושבים.
## קישורים חיצוניים

* 
* 

## הערות שוליים

קטגוריה:קרוליינה הדרומית: ערים
קטגוריה:יישובים שהוקמו ב-1831
ריישל גרנט

**ריישל לואיז גרנט דה לונגוויל** (באנגלית: **Rachel Louise Grant de Longueuil**; הידועה יותר כ**ריישל גרנט** (באנגלית: **Rachel Grant**; נולדה ב-1977) היא שחקנית ודוגמנית. פרט לקריירת המשחק שלה, היא מדריכת אמנויות לחימה, המתמחה באמנות הלחימה הפיליפינית קאלי. רב-האמן דן אינוסנטו היה אחד ממוריה.

## חייה האישיים
ריישל גרנט נולדה באי לוזון, בפיליפינים ועברה לבריטניה בהיותה תינוקת. אביה, מישל גרנט, דוקטור בגמלאות, מהפנט ואיש אצולה, הוא הברון ה-12 דה לונגיי. היא קשורה למשפחת המלוכה האנגלית באמצעות סבה, הברון ה-11 רמון דה לונגיי (בן-דוד מדרגה שנייה של אליזבת השנייה, מלכת הממלכה המאוחדת) שאמו הייתה ליידי ארנסטין מוד בווס-ליון.

אחותה הבכורה היא הדוגמנית אנג'לה גרנט (נולדה ב-1974), יש לה אח ואחות הצעירים ממנה, השחקנית רבקה גרנט (נולדה ב-1981) ודייוויד אלכסנדר (נולד ב-1984).

## קריירה
גילמה את תפקיד נינה, מנחת תוכנית האימה Sci-fright, נערת בונד Peaceful Fountains of Desire בסרט "למות ביום אחר" וגילמה את כפרופסור מיאנג לי (Myang Li) בסדרת המדע הפופולרית Brainiac בערוץ Sky One.

בנוסף לתפקידיה כשחקנית היא הייתה כפילה של אנג'לינה ג'ולי בסרט "טומב ריידר". הופיעה גם במספר פרסומות טלוויזיה בבריטניה כמו ל-Lynx וקרלסברג. בנוסף, התחרתה בתחרות מיס בריטניה.

## הופעותיה בטלוויזיה
* Emmerdale בתפקיד טניה (1999)
* Masters of Combat בתפקיד קאלי (2001)
* Sci-fright בתפקיד נינה (2001)
* Brainiac בתפקיד פרופסור מיאנג לי (2003)
* Blue Murder בתפקיד DC ג'ני צ'ן (2003)
* Zero to Hero בתפקיד נמסיס (2004)
* Casualty בתפקיד הדוקטורנטית לרפואה מרי וובסטר (2004)
* Starhyke בתפקיד וו אוף (Wu Oof) (צולמה ב-2004, אך טרם שודרה)
* Murder in Suburbia בתפקיד סנדרה פוי (Sandra Foy) (2004)
* Miss Earth 2010 בתפקיד השופטת הראשית (2010)

## סרטיה
* "למות ביום אחר" בתפקיד "Peaceful Fountains Of Desire" (2002)
* The Purifiers בתפקיד לי (2004)
* Brotherhood of Blood בתפקיד ג'יל (2006)
* משחק המוות (Until Death) בתפקיד מריה רונסון (2007)
* The Tournament בתפקיד לינה סופיה (2009)

## קישורים חיצוניים

* 

* "הפנים החדשות של 2003 - ריישל גרנט", bbc.co.uk, 24 בדצמבר 2003
* "ראיון חרב האור: ריישל גרנט", lightsabre.org.uk

## הערות שוליים

קטגוריה:שחקניות קולנוע וטלוויזיה אנגליות
קטגוריה:ילידות 1977
פרובולונה

250px|ממוזער|שמאל|שלושה "נקניקי" גבינת פרובולונה איטלקית
**פרובולונה** (באיטלקית: **Provolone**) היא גבינה איטלקית אשר מקורה בדרום איטליה, שם היא מעוצבת במגוון צורות, בהן צורת אגס שאורכו 10–15 ס"מ, נקניק, או קונוס. גרסאות מקומיות של גבינת פרובולונה מיוצרות במדינות רבות. בתחילת המאה ה-21 רוב גבינות הפרובולונה מיוצרות בצפון איטליה.

## היסטוריה וגרסאות
מקור הגבינה, לפי מקורות כתובים באזור לוקאניה שבדרום איטליה. בתקופת הרנסאנס הגיעה הגבינה גם לצפון איטליה.
המונח פרובולונה (משמעותו "פרובולה" (Provola) גדולה) נטבע בשלהי המאה ה-19, כאשר החל יצור גבינה זו באזוריה הדרומיים של איטליה בגרסת האריזה הגדולה של הגבינה. הגבינה בגרסה קטנה נקראת פרובולה ומיוצרת בשני טעמים: מעושנת וזו שאינה מעושנת.

בימינו גבינת פרובולונה מיוצרת מחלב פרות מלא ועיקר התוצרת מקורה במחלבות בעמק הפו במחוזות ונטו ולומברדיה. צורות העיצוב העיקריות של הגבינה הם: צורת נקניק גדול שקוטרו עד 30 ס"מ ואורכו כ-90 ס"מ, צורת אבטיח, צורת בקבוק קצר, או צורת אגס שבראשו לולאה המאפשרת את תלייתו על אונקל. הגבינה משווקת בדרך כלל במשקל של כ-5 ק"ג.

פרובולונה היא גבינה חצי-קשה המיוצרת במגוון טעמים, החל מפרובולונה "חריפה" (Provolone Piccante) המיושנת כארבעה חודשים, ועד פרובולונה "מתוקה" ( Provolone Dolce) שטעמה עדין מאוד. טעמה העז של הפרובולונה החריפה נוצר מהוספת אנזים ליפאז המופק מעיזים, בעוד שבתהליך הייצור של הפרובולונה המתוקה מוסף ליפאז המופק מעגלים.

שני סוגי פרובולונה - פרובולונה ואלפדנה (Provolone Valpadana) ופרובולונה דל מונקו (Provolone del Monaco) המיוצרות בנפת נאפולי - זכו להגנת כינוי מקור של הקהילה האירופית.

בישראל מיוצרת גרסה מקומית של גבינת פרובולונה בשם "בשן" על ידי תנובה.

## קישורים חיצוניים

* Provolone Valpadana, הקונסורציום להגנת פרובולונה ואלפדנה  
* Provolone del Monaco, הקונסורציום להגנת פרובולונה דל מונקו 
* 

200px|ממוזער|ימין|פרובולונה "חריפה" ארוזה בצורת אבטיח

## הערות שוליים

קטגוריה:גבינות איטלקיות
נוריאל

**נוּרִיאל** הוא מלאך המוזכר בספר הזוהר כאחד משבעים המלאכים הסובבים את כסא הכבוד, והנחשבים כבית דין של מעלה. הזוהר מגדיר את פעולתו ותפקידו כמלאך של דין. משמעות שמו "נור" היא אש בארמית, והזוהר מדמה אותו במובן הרוחני לאש, שטבעה לעלות תמיד למעלה בעניין של "".

לפי האר"י, המלאך נוריאל נקרא לעיתים גם בשם אורפניאל, ולפעמים גם בשם אוריאל. יש המייחסים את המלאך נוריאל כמלאך שנגלה לאברהם אבינו בברית בין הבתרים.

## הערות שוליים

קטגוריה:מלאכים
קטגוריה:מלאכים ביהדות
עדים בצד אסתן ותאסר

בהלכה, **עדים בצד אסתן ותאסר** הוא כלל האומר שאם לדבר מסוים יש חזקת כשרות, אין צריך לחשוש שקיימים עדים היודעים שהוא אסור.

דין זה אמור רק בחפץ או אדם שיש לו חזקת כשרות, האומרת שהוא מותר כל עוד לא יתברר אחרת, אבל בשר בהמה או עוף שאין לו חזקת כשרות, אלא הוא בחזקת איסור אבר מן החי, אין לאכלו עד שיתברר שנשחט כראוי.

## הכלל
אמרה זו שנאמרה על ידי רבי חנינא נאמרה בשבויה, שבאה לפניו, והוא התירה מכח הפה שאסר הוא הפה שהתיר. אף על פי שהדין אומר שאם אישה נשבתה בידי אויבים קיים חשש שמא באו עליה באונס ומכאן שהיא פסולה מלהנשא לכוהן, ניתן להתיר את נישואיה מכח הדין "הפה שאסר הוא הפה שהתיר" האומר כי אם מסתמכים על עדותה שלה עצמה לגבי העובדה שנשבתה, יש להסתמך גם על עדותה האומרת שהיא טהורה ולא נאנסה מעולם, ומכאן שיש להתיר את נישואיה. אמרו לפניו, שיש עדי טומאה בעיר ששמה "אסתן" שיודעים שהיא אסורה מכיוון שהיא נאנסה, על כך התבטא רב חסדא: "עדים בצד אסתן ותאסר", וכי אישה נאסרת על סמך עדים שעדיין לא באו לבית דין להעיד שהיא טמאה?

במקרה אחר, המוזכר במסכת קידושין אדם קידש אישה בדבר ששוויו פחות מפרוטה, כך שעל פי ההלכה היא לא מקודשת. אמרה לפניו שיש עדים היודעים, כי הדבר היה שווה פרוטה באותו יום שקידשה, במדי, ולכן היא מקודשת. אמר רב חסדא: עדים בצד אסתן ותאסר?

הגמרא מספרת, על יהודית, אשתו של רבי חייא, שילדה תאומים וסבלה מכך, לכן ביקשה לאסור את עצמה על בעלה. היא אמרה לרבי חייא, שאמה אמרה לה, שאביה קיבל עבורה מעות קידושין בהיותה קטנה, ולכן היא נחשבת לאשת איש ואסורה על רבי חייא. על כך אמר רבי חייא: אין לאמך נאמנות להעיד בדבר, שכן היא פסולה להעיד, שהרי היא אישה הפסולה להעיד, וכן קרובה הפסולה לעדות. אמרו לפניו: והלא יש עדים שאביה אכן קיבל עבורה קידושין, הגיב רבי חייא: עדים בצד אסתן, כלומר: כל עוד לא יתברר הדבר, אין לי לחשוש לכך.

אמוראים אחרים במסכת קידושין חלוקים על רב חסדא, וטענו שהדין "עדים בצד אסתן ותאסר" אמור רק בשבויה, המותרת מהתורה, וגם מפני שישנה סברא נוספת להתירה, שכן היא מנוולת ומכערת את עצמה על השובים אותה כדי שלא יחשקו בה, ולכן יש לנו להניח שהיא טהורה, ומה שאסרוה לכוהן היא רק חומרא מדרבנן, אך באיסור אשת איש שהוא מהתורה אין לנו להקל אם נודע לנו שיש עדים במקום אחר.

## התייחסויות אקטואליות
בסערה שהתחוללה בשנת תשס"ד אודות הפאות הנכריות, לאחר שהתעורר חשש שמייבאים אותן ממרכזים בהודו שם נחתכו לשם עבודה זרה ונאסרו מדין אביזרייהו של עבודה זרה האסורים בהנאה, פסק הרב מנחם מנדל שפרן כי כל עוד אין עדות ברורה שהפיאות אסורות אין סיבה לאסור אותן ויש להעמידן על חזקת כשרות, וזאת על פי הכלל עדים בצד אסתן ותאסר.

## הערות שוליים

קטגוריה:כללי חזקות
יהודית (אשת רבי חייא)

**יהודית** (המאה ה-2 - המאה ה-3) הייתה אשתו של רבי חייא, ואמם של  האמוראים רבי אושעיא ברבי חייא, יהודה וחזקיה וכן של התאומות פזי וטוי.

## יחסיה עם רבי חייא
לפי הגמרא במסכת יבמות, יהודית מררה את חיי  בעלה, אך למרות זאת הוא נהג לכבדה, וכאשר היה מוצא דבר העשוי לגרום לה שמחה, היה מביא לה. שאל אותו אחיינו רב, למה הוא משתדל לשמח אותה, בעוד שהיא מצערת אותו; השיב לו רבי חייא: די לנו להכיר טובה לנשותינו, על כך שהן מגדלות את בנינו, ומצילות אותנו מחטא של הרהור בנשים אחרות.

## סבלה ורצונה בעקרות
לאחר שילדה כמה זוגות תאומים, דבר המגביר את סבל הלידה, היא רצתה להפסיק לקיים יחסי אישות עם בעלה. בעקבות זאת, היא אמרה לרבי חייא בשם אמה, שאביה קידשהּ בהיותה קטנה, ולכן היא נחשבת לאשת איש של בעלה הראשון, ואסורה על רבי חייא. על כך ענה רבי חייא שעדות האם לא מהימנה שכן היא פסולה להעיד משתי סיבות, כאשה היא פסולה להעיד, וכן מעצם היותה קרובה הפסולה לעדות.

מקרה דומה שהתרחש לאחר מכן, מסופר במסכת יבמות: יהודית רצתה לגרום לעצמה עקרות כדי למנוע מעצמה לידות נוספות, אך חששה מהאיסור הנובע מביטול מצוות פרייה ורבייה. היא שינתה את לבושיה, ובאה לפני רבי חייא בשאלה אם נשים מחויבות במצוות פרייה ורבייה, ומשנענתה בשלילה, שתתה סם שגרם לה להיות עקרה. כאשר שמע זאת רבי חייא, הוא נענה בצער: הלוואי והיית יולדת לי עוד כרס אחת, והיו לי עוד שני ילדים נוספים.

בניה התאומים היו רבי **יהודה** ורבי **חזקיה**, ובנותיה התאומות נקראו בשם **פזי** ו**טוי**.

## משפחת רבי חייא

## קישורים חיצוניים
* 
* פרופ' אביגדור שנאן, "אישה, מסכה ותחפושת בספרות האגדה של חז"ל", **מגוון דעות והשקפות על פנים מסכה והתחפשות בספריות תרבותנו,** ישראל, משרד החינוך תשנ"ו., באתר סנונית
* ד"ר ענבר רווה "סיפורו של צער נשי. קריאה מגדרית בסיפור יהודית אשת רבי חייא", **[[אקדמות]]** כ"ו, ירושלים תשע"א. עמודים 157-170.

## הערות שוליים

קטגוריה:נשים בתלמוד
קטגוריה:רבניות (נשות רבנים)
קטגוריה:משפחת רבי חייא
קטגוריה:עולים לארץ ישראל במאה ה-2
קטגוריה:עולים מבבל לארץ ישראל בעת העתיקה
קטגוריה:יהודי בבל במאה ה-2
הצטלבות (נצרות)

[ממוזער|שמאל|140px|מצב [אצבעות היד בעת ביצוע הצטלבות לפי המסורת הביזנטינית]]
**הצטלבות** היא מנהג נוצרי המתבצע על ידי יצירת סימן צלב בחזית גוף המצטלב, באמצעות היד הקמוצה. לעיתים מתלווה להצטלבות גם דקלום הנוסח של השילוש הקדוש ("בשם האב, הבן ורוח הקודש").

נוצרים נוהגים להצטלב לעיתים קרובות, כשהם מתחילים תפילה וכשהם מסיימים אותה, כשמתחילים לקרוא ספר קודש וכשמסיימים את הקריאה, כשמשכימים בבוקר וכשהולכים לישון בערב, כשמתיישבים לאכול וכשקמים מהארוחה, בראשיתו של מעשה (נסיעה, פרויקט כלשהו ועוד) ובסיומו, כשמטרידה אותם דאגה או מחשבה רעה או כשמקבלים בשורה רעה.

ההצטלבות מיועדת לזמן את הגנת האל כנגד מזיקים ואסונות. על פי אמונות נוצריות מסוימות, סמל הצלב יעיל לגירוש שדים החוששים מפניו.

בזרמים נוצרים שונים יש הבדלים בדרך ביצוע ההצטלבות: שתי אצבעות מול הבוהן או שלוש אצבעות מול הבוהן, האם את הקו המאוזן מסמנים מימין לשמאל או משמאל לימין. הבדלים אלה הם סממן מובהק לזרם הנוצרי שאליו משתייך המצטלב.

## ראו גם

* קריאת שמע (המקבילה ביהדות)
* שהאדה (המקבילה באסלאם)

## קישורים חיצוניים

* סימן הצלב בוויקי-אורתודוקסיה 
* סימן הצלב באנציקלופדיה הקתולית 
* 

קטגוריה:מנהגים נוצריים
קטגוריה:צלבים
קטגוריה:מחוות של כבוד
מקדונל דאגלס MD-90

**מקדונל דאגלס MD-90** (באנגלית: **McDonnell Douglas MD-90**) הוא מטוס נוסעים צר-גוף לטיסות בינוניות מתוצרת מקדונל דאגלס.
טיסת הבכורה של המטוס הייתה ב-22 בפברואר 1993. ייצור המטוס הופסק בשנת 2000, לאחר שנבנו 116 מטוסים.

## פיתוח
המטוס הוא פיתוח של מטוס MD-88, הוא נכנס לשירות בשנת 1995 בחברת התעופה דלתא איירליינס. לדגם זה מנועים מתוצרת יצרנית המנועים הבינלאומית "International Aero Engines".

סדרת מטוסים זו (דאגלס DC-9 ו-מקדונל דאגלס MD-80) זכתה להצלחה רבה, והם מדורגים במקום השלישי במכירות, אחרי איירבוס A320 ובואינג 737.

ההבדלים העיקריים בין סדרת הMD-90 לסדרות הDC-9 והMD-80 שקדמו לה הוא שימוש במנועי טורבו מניפה בעלי מעקף גבוה שהם חסכוניים ושקטים משמעותית ממנועי הJT8D בעלי המעקף הנמוך בסדרות הקודמות, ואווירונאוטיקה  מתקדמת יותר הכוללת שימוש בצגים דיגיטליים בתא הטייס.

ייצור המטוס הופסק בשנת 2000. דגם חדיש יותר של המטוס היה אמור להיקרא בשם MD-95, אולם בואינג (שרכשה ב-1997 את מקדונל דאגלס) ייצרה את המטוס תחת השם בואינג 717.

## גרסאות
**MD-90-30** ו-**MD-90-30IGW** הגרסאות הראשונות למטוס.

**MD-90-30ER** פיתוח של MD-90-30 לטווחים ארוכים יותר, נבנו שני מטוסים מדגם זה.

**MD-90-30T Trunkliner** מספר מטוסים מדגם זה יוצרו ברישיון מקדונל דאגלס על ידי יצרנית המטוסים הסינית "China Aviation Industry Corporation I"

## מפעילים
באוגוסט 2009 הפעילו את המטוס החברות הבאות: סֻּעוּדִּיָּה, דלתא איירליינס, ג'פאן איירליינס, צ'יינה סאות'רן איירליינס, EVA אייר, בלו 1, הלו, Uni Air, ו-Lion Air.

## קישורים חיצוניים

*מקדונל דאגלס MD-90 באתר בואינג
*[תמונות המטוס](http://www.airliners.net/search/photo.search?aircraft_genericsearch=%3D(%22mcdonnell+douglas+md-90%22+OR+%22shanghai+md-90%22+OR+%22boeing+md-90%22)&airlinesearch=&countrysearch=&specialsearch=&keywords=&sort_order=photo_id+desc&page_limit=15&daterange=&range=&thumbnails=&engine_version=6.0) באתר Airliners.net
*תמונות המטוס באתר "JetPhotos"

MD-90
קטגוריה:מטוסי נוסעים אמריקאיים
יוזף רייכה

**יוזף רייכה** (בגרמנית: **Josef Reicha** 12 בפברואר 1752 – 5 במרץ 1795) היה צ'לן, מלחין ומנצח בוהמי, דודו של המלחין ותאורטיקאי המוזיקה אנטון רייכה.

## ביוגרפיה
יוזף רייכה נולד בעיירה חודניצה. בשנת 1761 עבר לפראג, שם למד נגינה בצ'לו אצל פרנץ יוזף ורנר. ב-1771 התמנה רייכה לצ'לן ראשון בתזמורת של הנסיך קראפט ארנסט פון גטינגן-ולרשטיין. יחד עם הכנר הנודע אנטון יאניץ', שניגן גם הוא בתזמורת החצר, סייר רייכה בכמה מכרכי אירופה בסוף שנות ה-70' של המאה ה-18 וביקר אצל לאופולד מוצרט בזלצבורג בשנת 1778. במכתביו אל וולפגנג אמדאוס, שיבח לאופולד את נגינתו של רייכה בצ'לו והשווה את סגנון אחד הקונצ'רטי שלו לצ'לו לאלה של וולפגנג אמדאוס.

רייכה אימץ את אחיינו אנטון רייכה בשנת 1780 (יוזף נשא אישה ב-1779, אבל הנישואים לא הניבו ילדים) ובהמשך לימד אותו נגינה בכינור ובפסנתר. בשנת 1785 התמנה יוזף למנהל תזמורת החצר בבון, אצל מקסימיליאן פרנץ מאוסטריה, נסיך בוחר של קלן; המשפחה עברה לבון ואנטון היה לחבר בתזמורת החצר בהשפעת דודו. בתזמורת זו היו חברים גם בטהובן הצעיר, שהיה נגן ויולה ועוגב, וניקולאוס זימרוק, מייסד הוצאת התווים זימרוק, שהיה נגן קרן. בשנים הבאות יוציא זימרוק לאור את יצירותיו של יוזף. בשנת 1789 היה יוזף למנהל תזמורת התיאטרון הלאומי החדש של בון. הקריירה המוזיקלית שלו נקטעה בשנת 1791 עקב מחלת הצינית שתקפה אותו. הוא מת בבון ארבע שנים לאחר זאת.

## סגנון

רייכה כתב מוזיקה לתזמורת ולהרכבים קאמריים שונים. יצירותיו כוללות סימפוניות, קונצ'רטי שונים - עשרה מהם לצ'לו - שתים-עשרה פרטיטות לכלי נשיפה מעץ ושאר יצירות. את רוב יצירותיו כתב רייכה בוולרשטיין, לפני השנים שעשה בבון. כתיבתו לכלי קשת ובייחוד לצ'לו מצטיינת בווירטואוזיות ומשקפת את כישוריו הוא כצ'לן. חוקר המוזיקה לודוויג שיידרמאייר מביא בספרו "בטהובן הצעיר" (לייפציג, 1925) דוגמאות ספציפיות מתוך הפרטיטות והסימפוניות של רייכה ומוכיח את השפעתן של יצירות אלה על בטהובן. גם לאופולד מוצרט ומיכאל היידן התייחסו אל רייכה בהערכה רבה.

## קישורים חיצוניים

## הערות שוליים

קטגוריה:צ'לנים צ'כים
קטגוריה:מלחינים צ'כים
קטגוריה:מנצחים צ'כים
קטגוריה:ילידי 1752
קטגוריה:נפטרים ב-1795
שמואל הומינר (רב)

הרב **שמואל הומינר** (כ"ה בתשרי תרע"ד, 26 באוקטובר 1913 – י"ט בסיוון תשל"ז, 5 ביוני 1977) היה איש מוסר מהיישוב הישן, מחבר ספרים בתחום המוסר ושמירת הלשון.

## קורותיו
נולד בירושלים לרב מרדכי זאב הומינר (תרמ"ו-תש"ח) וחיה ראשה לבית ריבלין. נקרא על שם אבי אביו, הרב שמואל הומינר, מבוני שכונות ירושלים שמחוץ לחומת העיר העתיקה. אביו היה מרבני ישיבת עץ חיים ואחר פטירתו יצא ספרו "מבן שמואל", המכיל חידושים בהלכה ובאגדה.

למד בישיבת עץ חיים והיה מתלמידי הרב איסר זלמן מלצר. בשנת ת"ש (1940), בגיל 26, הוציא לאור את ספרו הראשון "עיקרי דינים", שהוא תמצית הספר "חפץ חיים" שחיבר הרב ישראל מאיר הכהן. קיבל הסכמה לספר מרבו איסר זלמן מלצר, שכתב עליו: "הרב הגדול חריף ובקי, מצוין ביראת שמים ובמדות נעלות מורינו הרב שמואל הומינער נרו יאיר, ממצויני ישיבת עץ חיים". הספר נספח לחלק ממהדורות "חפץ חיים".

התפרסם בצדקותו ובמידותיו. במיוחד טיפח את מידת הביטחון ופרסם ספרים ומאמרים שונים בנושא. הרב יחזקאל לוינשטיין כתב עליו: "עובד ד' באמת".

נפטר בשנת תשל"ז ונקבר בבית הקברות בהר הזיתים.

## צאצאיו
בנו הבכור פסח נמנה עם מייסדי מושב עין יהב בערבה. בנו מיכל הוציא את ספרי אביו. חתנו הוא הרב יהושע דוד טורצין, הרב של קהל פרושים. חתן נוסף הוא הרב משה אורי לינדר, רב בשכונת נווה יעקב.

## ספריו
* **עבד המלך** על תורה, נביאים וכתובים, ובו ביאור כל מצוות השי"ת על פי תורת המוסר, עם **נתיב מצותיך** - מקורות המצוה ויסודותיה
* **מבוא לתורה, נביאים וכתובים**
* **עיקרי דינים** - על הלכות איסורי לשון הרע ורכילות, קיצור ספר חפץ חיים
* **מצות הביטחון** - התחזקות באמונה וביטחון בקב"ה
* **עולת תמיד** - ענייני ברכות ותפילות, עם פשטים וכוונות האצורים וכלולים בתפילה
* **מורא מקדש** על קדושת בית כנסת
* **כוונות נפלאות** - על קדושת וטהרת האדם
* **ספר קדושה** – ענייני קדושת הזיווג וענייני שידוכים ונישואין
* **אני לדודי** – על מעלת וקדושת שיר השירים, ופשטים וכוונות האצורים בפסוקיו
* **עצה ותושיה** – על חומרת עוון לשון הרע
* **לב טהור** – ענייני מוסר
* **מצוות בליל הסדר** - כולל מצוות מן התורה, מדברי קבלה, מדרבנן ומנהגי ישראל בליל הסדר

## קישורים חיצוניים

* 
* 
* 
* 
* 
* 
* 

## הערות שוליים

קטגוריה:אנשי היישוב ילידי הארץ
קטגוריה:בוגרי ישיבת עץ חיים
קטגוריה:משפחת הומינר
קטגוריה:משפחת ריבלין
קטגוריה:יהודים הקבורים בהר הזיתים: חלקת הפרושים
קטגוריה:ירושלים: רבנים
קטגוריה:מחברי ספרי מוסר ומחשבה
קטגוריה:ישראלים שנולדו ב-1913
קטגוריה:ישראלים שנפטרו ב-1977
ליאור ורונה

**ליאור ורונה,** (נולד בשנת 1972), הוא מייסד ומנכ״ל של החברות ״סילקרואד גרופ״ (Silkroad Group) ו״ספרן רואד״ (Safran Road) המקדמות חברות ומיזמים בסין ובמרוקו.

ורונה הוא בעליה של חברת "גשרים לעסקים" המקדמת מיזמים בתחום העסקי ומספקת פתרונות ושירותי ניהול. ורונה כהן כיו״ר פורום החברות הסלולריות בישראל וכחבר דירקטוריון בעמותת ״אות הנוער הישראלי ״.
## ביוגרפיה
ורונה בעל תואר ראשון בחינוך וביחסים בינלאומיים מהאוניברסיטה העברית. הוא כיהן בשנים 1988–1999 כיו"ר אגודת הסטודנטים באוניברסיטה, וב-1999–2000 כיו"ר התאחדות הסטודנטים הארצית. במסגרת תפקידו היה מעורב במאבק להורדת שכר הלימוד שהוביל למינויה של ועדת וינוגרד להורדת שכר הלימוד, בה הוא אף כיהן כחבר ועדה. הוא מילא מספר תפקידי ניהול, בהם מנהל רשת חנויות בקבוצת סקאל, מנכ"ל "צמצם", מנהל סניף הדגל של "מקדונלד'ס" - קניון איילון ויו"ר מועצת המנהלים של חברת איסתא.

בשנת 2006 מונה למנכ"ל פורום החברות הסלולריות במסגרת חברת הייעוץ האסטרטגי GCS.

ורונה הוא ממייסדי וחבר מועצת המנהלים של עמותת "שגרירים של רצון טוב" העוסקת בהגברת המודעות לחשיבות התנהגות התייר הישראלי ושיפור תדמית המטייל הישראלי בעולם. 

כיום הוא משמש גם כחבר דירקטוריון בחברת "מסע" של ממשלת ישראל והסוכנות היהודית וכחבר דירקטוריון של תוכנית "אות הנוער הישראלי", ארגון ללא מטרות רווח המהווה חלק מתוכנית "אות הנוער הבינלאומי" להעצמה אישית, באמצעות פיתוח ערכי התמדה ועמידה במשימות אישיות וקהילתיות, בקרב 7 מיליון בני נוער בכ- 136 מדינות ברחבי העולם.
## חיים אישיים
ורונה מתגורר בתל אביב, נשוי ואב לארבעה ילדים.

## קישורים חיצוניים
*ליאור ורונה באתר חברת GCS

## הערות שוליים

קטגוריה:אנשי עסקים ישראלים
קטגוריה:ראשי התאחדות הסטודנטים
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1972
שומר שמסר לשומר

בהלכה, **שומר שמסר לשומר** הוא דין מדיני שומרים. בתלמוד נחלקו האמוראים האם אדם שקיבל על עצמו לשמור חפץ ומסר אותו לאדם אחר ישלם במקרה שהחפץ ניזק, או שהשומר השני חייב לשלם. אף על פי כן, ישנה מוסכמה במקורות שמסירת חפץ לשומר נוסף אסורה, גם לדעות שלא מחייבות ממון את השומר הראשון.

כמו כן, נחלקו האמוראים אם במקרה שמושא השמירה הזיק, יתחייב השומר השני בתשלום פיצויים לניזוק.

## המחלוקת בתלמוד
### דעת הפוטרים
לפי הדעה המיוחסת לרב, אף שיש איסור בדבר, במקרה ששומר מסר לשומר את מושא השמירה, הוא ייפטר, שכן הוא מסר את החפץ לאדם בן דעת ואחראי. דין זה נכון גם במקרה שהשומר הראשון היה שומר שכר ואילו השומר השני שומר חינם, שחיוביו פחות משמעותיים וייתכן ששמירתו פחות טובה.

בראשונים קיימים שני נימוקים משפטיים לדעה זו:

לפי חכמי ספרד, השומר החדש נכנס תחת השומר הראשון, כשומר חדש תחת הבעלים. לעומתם, לשיטת בעלי התוספות השומר השני הוא כשומר של השומר הראשון, ובעצם שמירתו הוא מהווה שמירה טובה של השומר המקורי.

### דעת המחייבים
רבי יוחנן פסק ששומר שמסר לשומר יתחייב בתשלום, ונחלקו האמוראים בטעמו:
* לדעת אביי, עילת החיוב של שומר שמסר לשומר היא טענת הבעלים "אין רצוני שיהיה פקדוני ביד אחר". לשון אביי לקוחה מהמשנה בגיטין (ג, ה). למשמעות הביטוי נחלקו הראשונים: לרשב"א (בב"מ לו, א ד"ה דאמר רב) עצם המסירה של שומר לאדם אחר היא גזילה של החפץ, וחייב כגזלן. לפי התוספות (שם) בכל מסירת שמירה יש תנאי שבשתיקה שבמקרה של מסירה לשומר אחר השומר הראשון יהיה כפושע, ויהיה חייב משום תחילתו בפשיעה וסופו באונס.
* לעומתו, רבא הסביר שעילת החיוב קשורה לחוסר הנאמנות של השומר השני בשבועה, שכן הבעלים לא סמך עליו כשהפקיד את החפץ אצל השומר הראשון. טעמו של רבא מבוסס על דברי התוספתא (גיטין ג, ה). גם בטעמו נחלקו הראשונים: לשיטת התוספות, השומר הראשון חייב מפני שאינו יכול להשבע בעצמו, ושבועת השני לא מועילה לו. לעומת זאת, הרמב"ן (בב"מ לו, א) הסביר שגם לשיטת רבא השומר הראשון הוא כגזלן. נפקא מינה בין השיטות תהיה במקום שבו יש עדים או ראיה אחרת על כך שהשומר השני לא פשע, לבעלי התוספות ייפטר השומר הראשון, ולרמב"ן יתחייב.

## פסק הלכה
הרמב"ם, פסק כדעת האוסרים, מחמת כך שייתכן שהמפקיד אינו סומך על השומר השני. אך במקרה שמדובר בשומר שהמפקיד רגיל להפקיד אצלו, מותר לשומר למסור לו את החפץ שניתן לשמירה, בתנאי שהשמירה השנייה אינה פחותה מהראשונה, כדוגמת שומר שכר המעביר את החפץ לשומר חינם. 

רבי חיים סולובייצ'יק מסביר שהעברת השמירה לאדם אחר מועילה מטעם שיש כח לשומר הראשון להעמיד את שומר השני במקומו, כך שהשומר הראשון מסתלק לחלוטין מחיוב השמירה. וזאת הוא דווקא אם האדם השני שהוא מעמיד במקומו הוא כדוגמת השומר הראשון, אך אם הוא אינו מבצע את אותה השמירה שהייתה מוטלת על האדם הראשון, לא נפטר הראשון משמירתו בכך, והעברת החפץ לאדם השני נחשבת כפשיעה.

## קישורים חיצוניים
* 
* שומר שמסר לשומר - הרב ישועה רטבי, ישיבת מצפה יריחו
* מאמרים בנושא שומר שמסר לשומר - ספריית אסיף.

## הערות שוליים

קטגוריה:משפט עברי: דיני שומרים
קטגוריה:בבא מציעא: סוגיות תלמודיות
דן אינוסנטו

**דניאל ארקה אינוסנטו** (באנגלית: **Daniel Arca Inosanto**; נולד ב-24 ביולי 1936) הוא מדריך אמנויות לחימה פיליפיני-אמריקני מקליפורניה, ידוע כאחד מתלמידיו הבכירים ביותר של ברוס לי וכסמכות בעניין ג'יט קון דו, אמנות הלחימה שברוס לי המציא.

## אמנויות הלחימה
דן אינוסנטו מלמד את האמנות והפילוסופיה של הג'יט קון דו, אמנויות לחימה פיליפיניות, שוט רסטלינג, ג'ו ג'יטסו ברזילאי, אגרוף תאילנדי, סילאט, אמנויות לחימה מעורבות ואמנויות אחרות בבית ספרו במרינה דל ריי, קליפורניה, "אקדמיית אינוסנטו לאמנויות לחימה" (Inosanto Academy of Martial Arts). הוא קיבל חגורה שחורה ונעשה מדריך מאד פרקר בקרטה קמפו אמריקני לפני שנהיה תלמידו של ברוס לי.

אינוסנטו הוא אחד משלושת התלמידים שברוס לי הסמיך ללמד את שיטת אמנויות הלחימה שלו (טקי קימורה וג'יימס יים לי הם השניים האחרים), והיחיד שהוסמך למדריך בג'יט קון דו בדרגה השלישית.

אינוסנטו למד עם תריסר אמני לחימה אחרים בארצות הברית, דרום-מזרח אסיה ואירופה, בכללם ג'וני לקוסט (קאלי, או קאמוט ליהוק, מילולית "תנועת יד"), וצ'אי סיריסוטה (Chai Sirisute) (אגרוף תאילנדי).

לאחר מותו של ברוס לי, הוא הפך לדובר הראשי ולהיסטוריון של הג'יט קון דו.

הוא שיחק בתפקידים משניים במספר סרטים, בכללם סרטו הבלתי מושלם של ברוס לי "משחק המוות" (1978). בשנים 1975-1972 הוא הורה חינוך גופני בחטיבת הביניים מאלאגה קוב בPalos Verdes Estates, קליפורניה.

אינוסנטו מחזיק בחגורות שחורות בדרגות שונות בכמה אמנויות לחימה. בנוסף לכך, הוא ידוע בקידום אמנויות הלחימה הפיליפיניות. לאחרונה השיג חגורה שחורה בסגנון מצ'אדו של הג'ו ג'יטסו הברזילאי.

## תלמידיו הידועים
בין תלמידיו הידועים: קאס מגדה, כריס קנט, צ'אק נוריס, רון בליקי,

דיאנה לי אינוסנטו,

פול דה טורס,

ארנסט אמרסון,

לארי הארטסל, נפטר,

ג'ף אימאדה,

ברנדון לי

אריק פולסון,

ג'רי פוטיט,

ברטון ריצ'רדסון,

צ'אי סיריסוט,

אדגר סוליט,

טים טאקט,

וולט מיסינגהם, ריישל גרנט.

## ספריו

* *"Filipino Martial Arts as Taught by Dan Inosanto"* by Dan Inosanto 

* *"Absorb What Is Useful (Jeet Kune Do Guidebook Vol 2)"* by Dan Inosanto 

* *"Jeet kune do"* by Salem Assli and Dan Inosanto 

* *"Guide to Martial Arts Training With Equipment"* by Dan Inosanto 

* *"Jeet Kune Do: The Art & Philosophy of Bruce Lee"* by Dan Inosanto 

* *"Jeet Kune Do: Conditioning and Grappling Methods"* Intro by Dan Inosanto 


## קישורים חיצוניים

* אקדמיית אינוסנטו
* 

## הערות שוליים




קטגוריה:אמריקאים ילידי קליפורניה
קטגוריה:אמני לחימה אמריקאים
קטגוריה:קליפורניה: ספורטאים
קטגוריה:אמריקאים שנולדו ב-1936
אלתר טפליקר

הרב **אלתר טפליקר** היה כינויו של רבי **משה יהושע בזשיליאנסקי** (נרצח בי"ב באדר תרע"ט, 14 במרץ 1919), מהדמויות המרכזיות בין חסידי ברסלב בעיירה אומן בסוף המאה ה-19 ובראשית המאה ה-20, ומחשובי הסופרים של חסידות ברסלב.

## קורות חייו
נולד לרבי אשר זעליג מהעיירה טפליק הסמוכה לאומן. אביו היה תלמידו של רבי נתן מנמירוב, תלמידו הקרוב של רבי נחמן מברסלב. הרב אלתר טפליקר עצמו התקרב לקבוצת החסידים באומן לאחר שנישא (בשנית) לאחותו של רבי אברהם חזן שהיה בנו של רבי נחמן חזן, תלמידו של רבי נתן ומנהיגם של חסידי ברסלב באומן. רבי אלתר טפליקר היה מתלמידיו של רבי נחמן מטשערין, ולמד גם משאר תלמידיו של רבי נתן.

בשנת תרמ"ב (1882) ביקר בארץ ישראל. ב-1919, בהיותו בערך בן 70, נרצח בפוגרום בטפליק על ידי קבוצת מהפכנים בעיצומה של מלחמת האזרחים באוקראינה. על פי המסורת החסידית היה זה בעת שישב ולמד בביתו.

## חיבוריו
רבי אלתר טפליקר היה הראשון שיזם הדפסת כתבי רבי נחמן מברסלב ותלמידו רבי נתן במתכונת של חלוקה לנושאים שונים. ספריו המפורסמים הם **משיבת נפש** (למברג תרס"ב) העוסק בנושאי אמונה, תשובה ועבודת ה', ו**השתפכות הנפש** (ירושלים תרס"ד) העוסק בענייני תפילה והתבודדות, נושאים מרכזיים בתורת ברסלב. לספריו הייתה השפעה רבה על חסידי ברסלב. כמה ממנהיגי החסידות בדורות שאחריו העידו על עצמם שהמפגש הראשון שלהם עם תורת ברסלב היה דרך ספרו "השתפכות הנפש". בדור האחרון הודפסו ספריו במהדורות רבות וזכו לתפוצה רחבה.

ספריו הנוספים הם: "אמונת עיתך" (למברג תרס"ג עם ימי מוהרנ"ת) - העוסק במעלת ניצול הזמן, "אור זורח" (ירושלים תרפ"ז) - פירוש על הגדה של פסח, "מילי דאבות" (פיוטרקוב תרע"ד) - על מסכת אבות ופירוש "מי הנחל" (בני ברק תשכ"ה) על חלק מספרו של רבי נחמן מברסלב, לקוטי מוהר"ן. רבים מכתבי היד שלו ובהם מסורות ושמועות מזקני החסידים וכן ספרים נוספים שהכין להדפסה - אבדו. ספרו של ד"ר צבי מרק "מגילת סתרים: חזונו המשיחי הסודי של ר' נחמן מברסלב" מתבסס על כתב יד של רבי אלתר טפליקר.

## לקריאה נוספת
*הרב נח הלוי שטרנפלד, **גידולי הנחל**, עמ' יג-יד
*נתן צבי קניג, **נוה צדיקים**, בני ברק תשכ"ט, שער ח
*חיים מנחם קרמר, **לעבור את הגשר הצר**, עמ' 383

## קישורים חיצוניים
*
*משיבת נפש והשתפכות הנפש באתר ויקיטקסט
*משיבת נפש, השתפכות הנפש, אתר ברסלב
* 

קטגוריה:רבני ברסלב
קטגוריה:רבנים אוקראינים
קטגוריה:פרשני מסכת אבות
קטגוריה:פרשני הגדה של פסח
קטגוריה:קורבנות רצח
קטגוריה:קורבנות של אנטישמיות
קטגוריה:סופרים יהודים אוקראינים
קטגוריה:נספים בפרעות
קטגוריה:נפטרים ב-1919
חזקת כשרות

**חזקת כשרות** בהלכה היהודית היא חזקה הקובעת כי כל יהודי שומר תורה ומצוות אמין להעיד, כל עוד לא הוכח ההפך.

חזקה זו מבוססת על ההנחה שכל יהודי צדיק כל עוד לא הוכח אחרת, ולכן החזקה אומרת שגם כאשר התרחש מעשה מסוים לפנינו המערער לכאורה את אמינותו, עלינו לדון אותו לכף זכות ולהניח שהוא לא עבר את העבירה כל עוד לא הוכח אחרת. דוגמה לכך היא למשל כאשר אדם נשא אישה והתגלה כי איננה בתולה, עלינו להניח שהסיבה לכך היא מעשה אונס ולא זנות מרצון, או לחלופין היותה מוכת עץ.

קיימת מחלוקת בתלמוד האם אדם יכול להעיד על עצמו כי הוא אינו אמין, אך להלכה נפסק שלא, מכיוון שאין אדם משים עצמו רשע.

## כף זכות
אחת ממצוות התורה היא "בצדק תשפוט עמיתך", האומרת כי יש לדון את כל האדם לכף זכות.

רבי ישראל מאיר מראדין פוסק בספרו חפץ חיים, כי כאשר אנו רואים אדם שעושה מעשה שנראה לכאורה שאינו ראוי, יש לשקול את המעשה מול העושה. אם עושה המעשה הוא אדם המוחזק כצדיק ותלמיד חכם, עלינו להאמין שהמעשה שעשה גם הוא כשר וישר, גם אם הדברים מטים יותר שהדבר אינו כשר. במקרה והאיש נחשב ל"בינוני", כלומר אדם כשר הנשמר מאיסורים, אבל נכשל לעיתים בעבירות, יש לדונו לכף זכות אם המעשה נוטה לשני הצדדים, אך במעשה שנוטה לחובה אין חובה כזו. אם כי, אסור לדבר עליו לשון הרע גם במקרה כזה, ועדיף לדונו לכף זכות גם במקרה כזה.

לעומת זאת, אדם המוגדר כרשע אין חיוב לדונו לכף זכות, גם אם מצד המעשה נראה שכוונתו הייתה לטובה.

## ראו גם
* חזקת החפות מפשע

## קישורים חיצוניים
*  (מתוך ספרו של אחיקם קשת קובץ יסודות וחקירות השלם)
* 

## הערות שוליים

קטגוריה:כללי חזקות